«Спартак-Налшыкыр» кърагъэл
Къэбэрдей-Балъкъэрым и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий правительствэм пщэрылъ щищIащ Футбол Лъэпкъ Лигэм щыджэгу «Спартак-Налшыкыр» ди республикэм хуахъумэну.
КъБР-м спортымрэ туризмэмкIэ и министрым и къалэнхэр зыгъэзащIэ АфIэунэ Аслъэн дыгъуасэ зэхуишэса пресс-конференцым а хъыбар гуапэр хэIущIыIу щищIащ. Абы къыхигъэщащ тхьэмахуэм къриубыдэу «Спартак-Налшыкым» и тренер нэхъыщхьэмрэ футбол клубым и генеральнэ директорымрэ зэрагъэувынур.
— А къулыкъухэм дгъэувыну цIыху щырыщым иджыпсту дыхоплъэ. Ахэр псори ди щIыпIэм къыщалъхуащ. Дыгупсысэнщ, дычэнджэщэнщ, — щыжиIащ АфIэунэм пресс-конференцым.
ЗэIущIэм къыщыхэщащ клубым сом мелуан зыбжанэ щIыхуэу щIызэтрихьам и щхьэусыгъуэр зэхигъэкIыу, ди командэм адэкIэ зэрызиужьыну, абы мылъку зэрыхухахыну щIыкIэр зыубзыхун, ведомствэхэм зэдай комиссэ къызэрызэрагъэпэщыну КъБР-м и Правительствэм и унафэр зэрыхьэзырыр. АфIэунэм и псалъэхэм къазэрыхэщамкIэ, иджы «Спартак-Налшыкым» нэхъыбэу щагъэджэгунур ди щIыпIэм къыщалъхуа икIи къыщыхъуа щIалэхэрщ. Абы папщIэ ахэр зыгъэхьэзырыну сабий-ныбжьыщIэ спорт школым сом мелуани 9 хухахынущ.
Зэтрихьа щIыхуэхэм я куэдагъым и гугъу щищIым, министрым и къалэнхэр зыгъэзащIэм жиIащ нобэкIэ ар сом мелуан 92-рэ зэрыхъур, ауэ, я лэжьапщIэм и ныкъуэр ирамытыжми ядэу футболистхэр къызэрыувам къыхэкIыу, щIыхуэр сом мелуан 57-м нэс къехащ.
«Спартак-Налшык» профессионал футбол клубыр хэмыкIуэдэжын икIи Урысей Федерацэм щекIуэкI зэхьэзэхуэм адэкIи хэтын папщIэ сом мелуани 112-рэ хуейщ. Ар республикэм и бюджетым къызэрытехьэлъэнум шэч хэлъкъым. ХэкIыпIэхэм ящыщ зы хъунут ди футбол командэм хуаутIыпща мылъкур зэхэзышхыхьахэр къыщIэгъэщынымрэ ядыгъуар егъэпшыныжынымрэ. Къапщтэмэ, мы гъэм зы топи дэзымыгъэкIа, илъэс 37-рэ зи ныбжь гъуащхьауэ Медведевыр абы къыхуэмеиж Новосибирск и «Сибирь»-м къыхашын папщIэ ар «къызэзыгъэпэщам» сом мелуан 20 иратауэ къэралым къыщыдэкI «Советский спорт» газет цIэрыIуэм етх. АрщхьэкIэ, премьер-лигэми щемыкIуэкI апхуэдэ мылъкушхуэр зыIэрыхьар нэгъуэщIщ. Апхуэдэ «ахъшэ гъэкIуэсэкIэм» Налшык зыщиубгъуауэ хъыбар зэбгригъэхащ япэ дивизионым и футболистхэм я профсоюзхэм я Iэтащхьэм. Дыгъуасэрей пресс-конференцми къыщыхэщащ зы зэIущIи езымыгъэкIуэкIа е мащIэ дыдэрэ фIэкIа мыджэгуа хамэ футболистхэм сом мин 700-800 хуатхыу зэрыщытар. Дауи, апхуэдэ мылъку гуэшыкIэм хэтхъыкIахэр щыIэщ. Ахэр зи къалэнхэм къыщIагъэщу ахъшэм кърагъэгъэзэжын хуейуэ аращ.
Командэм и спорт директор Гъубж Вячеслав и пщэ иралъхьащ щIышылэм и 27-м гупыр зэхуишэсыжыну. Ар тынш зэрымыхъунур иджыпстуи наIуэщ. Я Iуэхур щызэIыхьэм ахэр къэралым и щIыпIэ куэдым къыщыщIидзащ — аращ хамэм я Iуэхур, мылъкукIэ къыщикIын къалъыхъуэ. Къапщтэмэ, Коронов Игорь Мэхъэчкъалэ и «Анжи»-м гъусэ хуэхъуауэ зегъасэ, Зинович Дмитрий Калинград и «Балтика»-м хыхьэну хущIокъу, Засеев Аслъэнрэ Овсиенкэ Евгенийрэ Нижнекамск и «Нефтехимик»-м дэщIыгъуу Тыркум кIуащ, Гарбуз Константин Воронеж и «Факел»-м щыIэщ. А псом ищIыIужкIэ куэдкIэ дызыщыгугъ адыгэ щIалэщIэ Гуэщокъуэ Арсен премьер-лигэм хэт Екатеринбург и «Урал»-м илъэситIрэ ныкъуэкIэ хэтыну зэгурыIуэныгъэм вэсэмахуэ Iэ тридзащ.
Зэрынэрылъагъущи, «Спартак-Налшыкым» хэкIыжыну хуейуэ зыри зэтраIыгъэнукъым, пасэу зэрызэгурыIуа улахуэшхуэхэр ирамытын папщIэ. Абыхэм я пIэкIэ мылъкум хуэмынэпсей, ауэ зыкъэзыгъэлъэгъуэну щIэбэг, ди щIыпIэм щыщ щIалэщIэхэр къащтэнущ. Ахэр лIыпIэ иувэным, зэхьэзэхуэхэм екIуу хэтыфыным, дауи, зэман ихьынущ. АрщхьэкIэ къэкIуэнур зейри дыкъызыхуэнэжынури дыдейхэращ.
Жыласэ Заурбэч.
